Слабадзкое возера (Менская вобласьць)

Слабадзкое — возера ў Вялейскім раёне Менскай вобласьці Беларусі ў басэйне ракі Нарачанка, за 25 км у напрамку на паўночны захад ад гораду Вялейка, за 1,5 км на ўсход ад вёскі Слабада. Плошча паверхі 0,86 км². Даўжыня 1,5 км, найбольшая шырыня 0,77 км. Даўжыня берагавой лініі 3,75 км. Найбольшая глыбіня 11 м. Аб′ём вады 4,33 млн м³. Плошча вадазбору 6,14 км². Катлавіна возера выцягнутая ў напрамку з паўночнага захаду на паўднёвы ўсход. Схілы катлавіны вышынёй 1—4 м, парасьлі лесам, часткова разараныя. Берагі нізкія, пад хмызьняком, месцамі забалочаныя, на паўночным захадзе вышынёй 0,3—0,4 м, абразыйныя, тарфяністыя. Пойма шырынёй да 20 м, забалочаная, пакрытая хмызьняком. У прыбярэжнай зоне дно пясчанае, глыбей выслана сапрапэлем. Шырыня паласы прыбярэжнай надводнай расьліннасьці 30—50 м, пашырана да глыбіні 1—1,5 м. На паўночным захадзе выцякае ручай у Нарачанку. У возера водзяцца шчупак, лешч, плотка, гусьцяра, лінь, карась і іншыя віды рыб. Крыніцы Літаратура Беларуская энцыклапедыя: У 18 т. Т.14: Рэле — Слаявіна / Рэдкал.: Г. П. Пашкоў і інш. — Мн.: БелЭн, 2002. — Т. 14. — 512 с. — 10 000 ас. — ISBN 985-11-0238-5 (Т. 14) Республика Беларусь. Атлас охотника и рыболова: Минская область / Редактор Г. Г. Науменко. — Мн.: РУП «Белкартография», 2009. — С. 8. — 60 с. — 20 000 ас. — ISBN 978-985-508-174-7 (рас.)